**Predkladacia správa**

Predkladaný materiál obsahuje návrh na vyslovenie súhlasu Národnej rady Slovenskej republiky s Mnohostranným dohovorom o zavedení opatrení na zamedzenie narúšania základov dane a presunov ziskov súvisiacich s daňovými zmluvami (ďalej len „dohovor“). Materiál sa predkladá ako iniciatívny a v súlade s Pravidlami pre uzatváranie medzinárodných zmlúv a zmluvnú prax schválenými uznesením vlády č. 743 z 21. 10. 2009.

Dohovor je mnohostranným zmluvným nástrojom, ktorý je významnou súčasťou akčného plánu OECD v boji proti erózii daňového základu a presunu ziskov („BEPS“). Tento dohovor umožňuje efektívne a rýchlo implementovať vybrané opatrenia BEPS do jednotlivých zmlúv o zamedzení dvojitého zdanenia a zabránení daňovému úniku v odbore priamych daní bez toho, aby ich bolo treba individuálne meniť. Primárnym cieľom týchto opatrení je zamedziť umelému presúvaniu ziskov nadnárodnými skupinami za účelom znižovania daňových základov. OECD odhaduje, že týmto spôsobom dospeje k zmene asi 2 000 existujúcich zmlúv o zamedzení dvojitého zdanenia. Zmeny sa dotknú i zmlúv o zamedzení dvojitého zdanenia uzavretých Slovenskou republikou, nakoľko prostredníctvom dohovoru sa modifikuje zmluvná základňa SR v danej oblasti. Dohovor obsahuje opatrenia v nasledujúcich oblastiach:

Zneužívanie zmlúv o zamedzení dvojitého zdanenia (akcia 6 Akčného plánu BEPS)

Mechanizmus riešenia sporov v oblasti zdaňovania (akcia 14 Akčného plánu BEPS)

Neutralizácia efektov hybridných schém (akcia 2 Akčného plánu BEPS)

Vyhýbanie sa existencii stálej prevádzkarne (akcia 7 Akčného plánu BEPS)

Dňa 24. novembra 2016 bolo za prítomnosti Generálneho tajomníka OECD p. Angéla Gurríu v sídle OECD v Paríži prijaté konečné znenie textu dohovoru. Prijatím konečného textu sa negociácia ukončila a krajiny tým vyjadrili súhlas, že dohovor v takomto znení bude podpísaný participujúcimi krajinami. Do tohto projektu je zapojených viac ako 100 jurisdikcií, ktoré sa podieľali na tvorbe textu samotnej zmluvy ako aj sprievodnej dôvodovej správy (Explanatory Statement).

Dohovor zároveň ponúka určitú voľnosť jednotlivým štátom, akým spôsobom budú jednotlivé opatrenia uplatňovať na svoje bilaterálne zmluvy. Pre oblasť zneužívania zmlúv o zamedzení dvojitého zdanenia ako i oblasť riešenia sporov v oblasti dvojitého zdanenia budú mať zmluvné strany povinnosť prijať opatrenia v plnom rozsahu minimálneho štandardu. V prípade neutralizácie efektov hybridných schém a vyhýbaniu sa existencii stálych prevádzkarní je možnosť opatrenia vôbec neuplatňovať. Ďalším špecifikom tohto nástroja je, že každá jurisdikcia si môže určiť, na ktoré svoje bilaterálne zmluvy bude tento nástroj aplikovať a na účely tohto dohovoru sa označujú ako pokryté daňové zmluvy. Dohovor bude záväzný len pre štáty, ktoré sa k nemu pripoja. Je však možné, aby sa jurisdikcie do tohto projektu pripájali aj neskôr. K tomu, aby ustanovenia pokrytých daňových zmlúv boli účinné, bude potrebná ratifikácia, prijatie alebo akceptácia oboma zmluvnými stranami. Zároveň majú štáty možnosť predložiť výhrady a oznámenia k vybraným ustanoveniam dohovoru podľa článkov 28 a 29 dohovoru. Výhrady a oznámenia Slovenskej republiky sú uvedené v prílohe k materiálu.

Návrh na uzavretie dohovoru schválila vláda SR uznesením č. 225 zo dňa 10. mája 2017. Prezident Slovenskej republiky Andrej Kiska splnomocnil na podpis dohovoru p. ministra financií Petra Kažimíra, ktorý ho dňa 7. júna 2017 v Paríži v sídle OECD aj podpísal spolu so zástupcami ďalších 67 krajín.

Predkladaný materiál je v súlade s právnym poriadkom Slovenskej republiky. Pokiaľ ide o otázku zlučiteľnosti tejto zmluvy s právom Európskej únie, spôsob zamedzenia dvojitého zdanenia je úplne v kompetencii jednotlivých členských štátov Európskej únie. Právo Európskej únie neupravuje uzatváranie zmlúv o zamedzení dvojitého zdanenia.

Z hľadiska vecnej podstaty predkladaného materiálu ide o medzinárodnú hospodársku zmluvu všeobecnej povahy (čl. 7 ods. 4 Ústavy SR), ktorá má charakter prezidentskej zmluvy a medzinárodnú zmluvu, na ktorej vykonanie nie je potrebný zákon. Dohovor priamo zakladá práva a povinnosti fyzických osôb alebo právnických osôb a podľa čl. 7 ods. 5 Ústavy SR má prednosť pred zákonmi. Dohovor bude po vyslovení súhlasu Národnej rady SR a ratifikácii vyhlásený spôsobom ustanoveným zákonom.

Podľa článku 86 písm. d) Ústavy Slovenskej republiky s dohovorom vyslovuje súhlas Národná rada Slovenskej republiky. Zároveň odporúčame Národnej rade Slovenskej republiky rozhodnúť, že ide o medzinárodnú zmluvu podľa článku 7 odsek 5 Ústavy Slovenskej republiky, pretože priamo zakladá práva a povinnosti pre fyzické a právnické osoby.